Betoonist eramu võib ehitada nii, et sellel puuduvad tänu avatud majakarbile segavad sisemised kandeseinad. See annab tellijale võimaluse valida mitmete siselahendusvariantide vahel sõltuvalt soovidest ja vajadustest. Betoonmaja pikaealisus võimaldab hoonekarpi tulevikus täiendada, olles seega koduks ka järgnevatele põlvkondadele.    Sõltuvalt krundist, juurdepääsuteedest,  naabritest ja ilmakaartest on elementlahendusega hooneid võimalik sobitada mistahes asukohta nii maal kui linnas. Siiski tuleb arvestada elementide transpordiks vajaliku veoki ja autokraana juurdepääsuga.    Elementidest individuaalmaja karp on väljast viimistletud ja soojustatud konstruktsioon, mis võimaldab maja kiiresti katuse alla saada ning sisetööde osas saab tellija ehitusprojekti ise juhtida.